རྒྱུ་ཐ་དད་པས་འབྲས་བུ་ཡང་ཐ་དད་པ་ནི། རིག་པས་ཐོབ་པ་ཡིན་ནོ་ཞེས་
དགོངས་པའོ། གཟུགས་ལ་སོགས་པ་དེའི་ཁྱད་པར་སྐྱེས་བུ་དུ་མས་ངེས་
པའི་དུས་ན། ཤེས་པས་བསྐྱེད་པའི་གཟུགས་ལ་སོགས་པ་ཐམས་ཅད་
དམིགས་པར་འགྱུར་རོ། དེ་ན་སྐྱེས་བུ་དེ་དག་གི་ཤེས་པ་རང་བཞིན་སྣ་
ཚོགས་སུ་སྣང་བར་འགྱུར་རོ། གལ་ཏེ་རང་རང་གི་ཤེས་པས་བསྐྱེད་པ་
ནི་དོན་ཁོ་ན་དམིགས་ཀྱི། གཞན་གྱི་ཤེས་པ་བསྐྱེད་པ་ནི་མ་ཡིན་པ་དེས་
ན་རང་བཞིན་དུ་མར་སྣང་བར་ཅི་ལྟར་ཐལ་སྙམ་ན། སོ་སོ་རང་ཉིད་ཅེས་
གསུངས་སོ། འོན་ཏེ་ཤེས་པས་བསྐྱེད་པའི་གཟུགས་ལ་སོགས་པ་རང་གི་
ཁོ་ནས་དམིགས་པར་བྱ་བ་དེ་གལ་ཏེ་རང་གི་རིགས་པར་ཁས་ལེན་ན།
དེའི་ཚེ་ཤེས་པ་ཉིད་འགྱུར་བ་ཞིག་ན། འོན་ཀྱང་དེ་ལྟར་ནི་ཁས་ལེན་པ་མ་
ཡིན་ནོ། འོན་ཏེ་ཇི་ལྟར་ཞེ་ན། ཤེས་པས་བསྐྱེད་པའི་དོན་དེ་ཡང་ཤེས་པ་
གཞན་གྱིས་དམིགས་པ་ཡིན་ནོ་སྙམ་དུ་བསམས་ནས་ཕ་རོལ་པོ་སྨྲ་བ་ནི།
དེ་སྟེ་གཞན་གྱིས་ཞེས་བྱ་བ་སྟེ་ཤེས་པ་གཞན་གྱིས་སོ། ལན་འདེབས་པ་
ནི་དེ་ལྟར་ན་ཞེས་བྱ་བའོ། དེས་བསྐྱེད་པ་ཉིད་ཀྱིས་ཞེས་བྱ་བ་ནི་ཤེས་པ་
དང་བསྐྱེད་པས་སོ། དེ་ལ་ཡང་ཞེས་བྱ་བ་ནི་ཤེས་པ་དང་པོས་བསྐྱེད་པའི་
དོན་ལ་ཡང་ངོ་། མཐོང་བའི་ཞེས་བྱ་བ་རི་ལ་གནས་པའི་དུ་བ་མཐོང་བ་ཡིན་
ཡང་ངོ་། རྟགས་དེ་ཉིད་ལས་ཞེས་བྱ་བ་གཟུགས་ལ་སོགས་པ་ཉིད་ལས་
སོ། དེ་ལྟ་ཡིན་ན་ཞེས་བྱ་བ་ནི་དཔེ་སྨོས་ནའོ། མཚན་ཉིད་གཞན་ཞེས་
བྱ་བ་ནི་རྟོག་པ་དང་བྲལ་བ་ཉིད་ལ་སོགས་པའོ། འདི་ལ་ཡང་ནི་རྗེས་སུ་
དཔག་པ་ལ་ཡང་ངོ་། གལ་ཏེ་མཚན་ཉིད་ཐ་དད་པ་ཙམ་གྱིས་མངོན་སུམ་
ནི་རྗེས་སུ་དཔག་པ་ལས་གཞན་ཡིན་ན།